b'\n_START_ARTICLE_\nPPS-43\n_START_SECTION_\nZasnova\n_START_PARAGRAPH_\nBrzostrelka deluje na principu prostega zaklepa, strelja pa iz odprtega zaklepa. Podobno, kot pri PP\xc5\xa0-41 je zaklep name\xc5\xa1\xc4\x8den na vodilo s povratno vzmetjo, pri \xc4\x8demer konec vodila zaklepa slu\xc5\xbei tudi kot izmeta\xc4\x8d praznih tulcev._NEWLINE_Pro\xc5\xbeilni mehanizem je poenostavljen in omogo\xc4\x8da samo rafalno streljanje. Dodan je tudi varnostni vzvod, ki blokira gibanje zaklepa in spro\xc5\xbeilca._NEWLINE_Brzostrelka uporablja ukrivljene nabojnike s kapaciteto 35 nabojev. Nabojnik je dvoredni, zato pri PPS-43 ni mo\xc5\xbeno uporabiti nabojnikov od PP\xc5\xa0-41, pri katerih se na vrhu naboji razvrstijo v eno vrsto. Nabojnik PPS-43 je zaradi primerljivih dimenzij primeren tudi za uporabo nabojev 9x19 Parabellum, zato se oro\xc5\xbeje da predelati za uporabo tega naboja zgolj z menjavo cevi._NEWLINE_PPS-43 tudi nima ve\xc4\x8d lesenega kopita, kot ga ima PP\xc5\xa0-41, namesto tega sta uporabljena zlo\xc5\xbeljivo kopito in pi\xc5\xa1tolski ro\xc4\x8daj.'